PROJEKTS

**Saeimas Publisko izdevumu un revīzijas komisijai**

*Par budžeta iestāžu veiktajiem*

*administratīvajiem izdevumiem*

Ministru kabinets ir iepazinies arSaeimas Publisko izdevumu un revīzijas komisijas (turpmāk – Komisija) 2014.gada 3.aprīļa vēstuli Nr.9/12-2-n/61-11/14, kurā Ministru kabinetam uzdots sniegt viedokli par publiskā sektora administratīvo, reprezentācijas un kolektīvo pasākumu organizēšanas izdevumu lietderību. Atbildot uz Komisijas vēstulē uzdoto, kā arī ņemot vērā Valsts kontroles 2014.gada 20.marta vēstulē Nr.6-2.3.1/281 “Par budžeta iestāžu veiktajiem administratīvajiem izdevumiem” minēto, informējam par sekojošo.

*1. Cik lieli bija administratīvie, reprezentācijas un kolektīvo pasākumu organizēšanas izdevumi valsts pārvaldē 2011., 2012. un 2013.gadā, sadalījumā pa resoriem?*

Lai noteiktu izdevumu apjomu administratīvo, reprezentācijas un kolektīvo pasākumu organizēšanai, Finanšu ministrija apkopoja iestāžu veiktos minētos izdevumus, kuru uzskaiti nosaka Ministru kabineta 2005.gada 27.decembra noteikumi Nr.1031 “Noteikumi par budžetu izdevumu klasifikāciju atbilstoši ekonomiskajām kategorijām” (turpmāk – klasifikācija). Saskaņā ar klasifikāciju:

* izdevumu kodā 2230 “Iestādes administratīvie izdevumi un ar iestādes darbības nodrošināšanu saistītie izdevumi” uzskaita iestādes administratīvos izdevumus un ar iestādes darbības nodrošināšanu saistītos izdevumus, tajā skaitā
	+ kodā 2231 “Administratīvie izdevumi un sabiedriskās attiecības, kursu un semināru organizēšana” uzskaita iestādes administratīvos izdevumus oficiālu citu institūciju pārstāvju, iekšzemes un ārvalstu delegāciju un citu pasākumu saimnieciskai apkalpošanai, kā arī sabiedrisko attiecību īstenošanas izdevumus (informatīvie materiāli, kancelejas preces, telpu noma sanāksmju, konferenču un citu pasākumu organizēšanai, kā arī apspriežu, kursu, semināru, konferenču, kongresu un citu pasākumu organizēšanas izdevumus (telpu īre, transporta un tulkošanas pakalpojumi, ēdināšanas pakalpojumi);
	+ kodā 2239 “Pārējie iestādes administratīvie izdevumi” uzskaita pārējos iestādes administratīvos izdevumus, kas nav minēti citos koda 2230 apakškodos, tai skaitā darba aizsardzības un ugunsdrošības ekspertu un citu ekspertu pakalpojumu izdevumus, personāla meklēšanas izdevumus; statistisko un socioloģisko apsekojumu, tipogrāfiju un publikāciju, dokumentu iesiešanas un brošēšanas, arhīva pakalpojumu, bibliotēku grāmatu iesiešanas un pārsūtīšanas, literatūras iegādes izdevumus; izdevumus, kas saistīti ar periodiskās preses pasūtīšanu iestādes vajadzībām, iestādes pārcelšanās izdevumus, kā arī citu ar iestādes darbības nodrošināšanu saistīto pakalpojumu izdevumus;
* izdevumu kodā 2278 “Iestādes iekšējo kolektīvo pasākumu organizēšanas izdevumi” uzskaita izdevumus iestādes pasākumiem kultūras un sporta jomā, kas nodrošina darbinieku motivēšanu un organizācijas mērķu sasniegšanu.

Saskaņā ar valsts budžeta izpildes datiem 2011.gadā valsts pamatbudžetā un valsts speciālajā budžetā kopā budžeta iestāžu administratīvajiem izdevumiem izlietoti 12,3 milj. latu, tajā skaitā valsts pamatfunkciju īstenošanai 5,5 milj. latu, bet ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai 6,8 milj. latu. 2012.gadā administratīvajiem izdevumiem kopā izlietoti 13,6 milj. latu, tajā skaitā valsts pamatfunkciju īstenošanai 6,4 milj. latu un ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai 7,2 milj. latu. 2013.gadā administratīvajiem izdevumiem kopā izlietoti 16,7 milj. latu, tajā skaitā valsts pamatfunkciju īstenošanai 8,5 milj. latu un ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ievērojot ES līdzfinansēto projektu normatīvo regulējumu, 8,2 milj. latu (Pielikums Nr.1).

Valsts pamatbudžetā administratīvie, reprezentācijas un kolektīvo pasākumu organizēšanas izdevumi 2011. un 2012.gadā veidoja 0,4%, bet 2013.gadā 0,5% no kopējiem izdevumiem, tajā skaitā no izdevumiem valsts pamatfunkciju īstenošanai – 2011.gadā 0,2%, bet 2012. un 2013.gadā 0,3%, no izdevumiem ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai 2011.gadā 0,7%, 2012.gadā 0,8% un 2013.gadā 0,9% (1.tabula).

1.tabula

|  |
| --- |
| **Administratīvie, reprezentācijas un kolektīvo pasākumu organizēšanas izdevumi valsts budžetā 2011., 2012. un 2013.gadā**  |
|  |  |  |  |  |
|  |  |  |  | milj. latu |
| EKK kods |   | 2011.gada izpilde | 2012.gada izpilde | 2013.gada izpilde |
|   |   |   |   |   |
|   | **Valsts pamatbudžets** |  |  |  |
|   | **Izdevumi – kopā** | **3 210,2** | **3 265,1** | **3 352,0** |
|   | **tajā skaitā administratīvie, reprezentācijas un kolektīvo pasākumu organizēšanas izdevumi**  | **12,3** | **13,5** | **16,6** |
|   | **% no kopējiem valsts pamatbudžeta izdevumiem** | **0,4%** | **0,4%** | **0,5%** |
| 2231 | Administratīvie izdevumi un sabiedriskās attiecības, kursu un semināru organizēšana | 7,4 | 7,9 | 9,5 |
| 2239 | Pārējie iestādes administratīvie izdevumi | 4,9 | 5,7 | 7,1 |
| 2278 | Iestādes iekšējo kolektīvo pasākumu organizēšanas izdevumi | 0,01 | 0,02 | 0,04 |
|   | **I. Valsts pamatfunkciju īstenošana** | **2 218,5** | **2 340,8** | **2 436,4** |
|   | **tajā skaitā administratīvie, reprezentācijas un kolektīvo pasākumu organizēšanas izdevumi**  | **5,4** | **6,3** | **8,4** |
|   | **% no kopējiem valsts pamatbudžeta izdevumiem valsts pamatfunkciju īstenošanai** | **0,2%** | **0,3%** | **0,3%** |
| 2231 | Administratīvie izdevumi un sabiedriskās attiecības, kursu un semināru organizēšana | 2,0 | 2,5 | 4,1 |
| 2239 | Pārējie iestādes administratīvie izdevumi | 3,4 | 3,8 | 4,3 |
| 2278 | Iestādes iekšējo kolektīvo pasākumu organizēšanas izdevumi | 0,01 | 0,02 | 0,04 |
|   | **II. ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošana** | **991,7** | **924,3** | **915,6** |
|   | **tajā skaitā administratīvie, reprezentācijas un kolektīvo pasākumu organizēšanas izdevumi**  | **6,8** | **7,3** | **8,2** |
|   | **% no kopējiem valsts pamatbudžeta izdevumiem ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai** | **0,7%** | **0,8%** | **0,9%** |
| 2231 | Administratīvie izdevumi un sabiedriskās attiecības, kursu un semināru organizēšana | 5,4 | 5,4 | 5,4 |
| 2239 | Pārējie iestādes administratīvie izdevumi | 1,4 | 1,9 | 2,8 |
|   | **Valsts speciālais budžets** |  |  |  |
|   | **Izdevumi – kopā** | **1 379,7** | **1 402,2** | **1 471,8** |
|   | **tajā skaitā administratīvie izdevumi**  | **0,013** | **0,060** | **0,065** |
|   | **% no kopējiem valsts speciālā budžeta izdevumiem** | **0,001%** | **0,004%** | **0,004%** |
| 2231 | Administratīvie izdevumi un sabiedriskās attiecības, kursu un semināru organizēšana |   | 0,0001 |  |
| 2239 | Pārējie iestādes administratīvie izdevumi | 0,013 | 0,060 | 0,065 |
|   | **I. Valsts pamatfunkciju īstenošana** | **0,013** | **0,060** | **0,065** |
| 2231 | Administratīvie izdevumi un sabiedriskās attiecības, kursu un semināru organizēšana |   | 0,0001 |  |
| 2239 | Pārējie iestādes administratīvie izdevumi | 0,013 | 0,060 | 0,065 |

2011.gadā no 5,5 milj. latu valsts pamatfunkciju īstenošanai izlietotajiem administratīvajiem izdevumiem 2,0 milj. latu izlietoti kodā 2231 “Administratīvie izdevumi un sabiedriskās attiecības, kursu un semināru organizēšana” (turpmāk – EKK 2231), 3,5 milj. latu izdevumiem kodā 2239 “Pārējie iestādes administratīvie izdevumi” (turpmāk – EKK 2239) un 0,006 milj. latu izdevumiem kodā 2278 “Iestādes iekšējo kolektīvo pasākumu organizēšanas izdevumi” (turpmāk – EKK 2278).

2012.gadā no 6,4 milj. latu valsts pamatfunkciju īstenošanai izlietotajiem administratīvajiem izdevumiem 2,5 milj. latu izlietoti EKK 2231, 3,8 milj. latu izdevumiem EKK 2239 un 0,024 milj. latu izdevumiem EKK 2278.

2013.gadā no 8,5 milj. latu valsts pamatfunkciju īstenošanai izlietotajiem administratīvajiem izdevumiem 4,1 milj. latu izlietoti EKK 2231, 4,3 milj. latu izdevumiem EKK 2239 un 0,043 milj. latu izdevumiem EKK 2278.

*2. Kādi publiskā sektora normatīvie akti pieļauj administratīvo, reprezentācijas un kolektīvo pasākumu organizēšanas izdevumu veikšanu no valsts budžeta līdzekļiem?*

 Administratīvo izdevumu veikšana ir iestādes darbības nodrošināšanas neatņemama sastāvdaļa. Plānojot un izlietojot valsts budžeta līdzekļus, valsts budžeta iestādēm ir jāievēro Publiskas personas finanšu līdzekļu un mantas izšķērdēšanas novēršanas likuma 3.panta 1.punktā noteiktās prasības, lai nodrošinātu valsts budžeta līdzekļu lietderīgu izmantošanu, mērķi sasniedzot ar iespējami mazāku finansējuma izlietojumu. Savukārt Likums par budžetu un finanšu vadību nosaka, ka vadītāji ir atbildīgi par šajā likumā noteiktās kārtības un prasību ievērošanu, izpildi un kontroli, kā arī par budžeta līdzekļu efektīvu un ekonomisku izlietošanu atbilstoši paredzētajiem mērķiem.

Tāpat valsts budžeta iestādes, organizējot saimnieciski administratīvo darbību, šobrīd vadās no vispārīgajām tiesību normām, tajā skaitā Administratīvā procesa likumā ietvertā tiesību normu saprātīgas piemērošanas principa, Valsts pārvaldes iekārtas likumā ietvertajiem pamatprincipiem, kurus cita starpā piemēro arī pārbaudot iestāžu un amatpersonu rīcības tiesiskumu un lietderību.

Lai finansētu reprezentācijas pasākumus, valsts budžeta iestādēs pamatā ir izstrādāti iekšējie noteikumi, kas nosaka kārtību pasākumu plānošanai, reprezentācijas izdevumu veidus un to pieļaujamos apjomus, ņemot vērā reprezentācijas izdevumu pozīciju daudzveidību un iestāžu atšķirīgas darbības sfēras un vides.

Kā kolektīvie pasākumi tiek uzskaitīti arī iestāžu organizētie sporta pasākumi. Piemēram, saskaņā ar Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likuma 4.panta otro punktu dienestā var atrasties tikai tās personas, kuru fiziskā sagatavotība atbilst Ministru kabineta noteiktajām prasībām. Atbilstošās fiziskās sagatavotības prasības noteiktas Ministru kabineta 2013.gada 28.maija noteikumos Nr.288 „Fiziskās sagatavotības prasības Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm”. Bez tam, atbilstoši Ministru kabineta 2010.gada 5.oktobra noteikumu Nr.943 „Iekšlietu ministrijas veselības un sporta centra nolikums” 2.5.apakšpunktam Iekšlietu ministrijas veselības un sporta centra (turpmāk – Centrs) funkcija ir veicināt Iekšlietu ministrijas sistēmas iestāžu amatpersonu fizisko sagatavotību, bet atbilstoši minēto noteikumu 3.8.apakšpunktam Centra uzdevums ir organizēt fiziskās sagatavotības pārbaudes, sacensības un citus sporta pasākumus Iekšlietu ministrijas sistēmas iestāžu amatpersonām ar speciālajām dienesta pakāpēm. Kārtība, kādā Centrs organizē sporta sacensības, noteikta Iekšlietu ministrijas 2012.gada 6.augusta iekšējos noteikumos Nr.1-10/25 „Kārtība, kādā Iekšlietu ministrijas veselības un sporta centrs organizē sporta sacensības un apkopo to rezultātus”. Saskaņā ar šiem iekšējiem noteikumiem ik gadu tiek sagatavots Iekšlietu ministrijas rīkojums, kurš nosaka sporta sacensību norises kalendāro plānu un sacensību nolikumus. Centrs sagatavo sacensību organizēšanai pieļaujamo izdevumu tāmes.

*3. Kādi nosacījumi un/vai ierobežojumi ir jāievēro publiskā sektora iestādēm, plānojot un izlietojot valsts budžeta līdzekļus reprezentācijai, kolektīvajiem pasākumiem un administratīvajiem pasākumiem?*

Saskaņā ar Likuma par budžetu un finanšu vadību ministrijas un citas centrālās valsts iestādes (turpmāk – ministrija) valsts budžeta pieprasījumus sagatavo atbilstoši Ministru kabineta noteiktajiem budžeta pieprasījumu izstrādāšanas pamatprincipiem. Budžeta pieprasījumu izstrādāšanas pamatprincipi ietver:

1) vidēja termiņa budžeta ietvara likumā norādītā ministrijas maksimāli pieļaujamo kopējo izdevumu apjoma robežās plānojamo budžeta izdevumu sadalījumu pa programmām (apakšprogrammām) un izdevumiem atbilstoši ekonomiskajām un valdības funkciju kategorijām;

2) citus finanšu ierobežojumus, ko ievēro budžeta aprēķinos;

3) budžeta pieprasījumu izstrādāšanas kārtību un termiņu;

4) budžeta aprēķinos izmantojamos rādītājus;

5) budžeta pieprasījumu veidlapas;

6) citu budžeta pieprasījumu izstrādāšanai nepieciešamo informāciju.

Saskaņā ar Ministru kabineta 2012.gada 31.jūlija noteikumiem Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” ministrijas budžeta pieprasījumus sagatavo kodu zemākajā detalizācijas pakāpē, bet valsts budžets kārtējam gadam tik sīkā detalizācijas līmenī netiek apstiprināts. Likumā par valsts budžetu kārtējam gadam noteiktajā detalizācijas līmenī tiek apstiprināti izdevumi kodā 2000 „Preces un pakalpojumi”, kuros ietilpst arī administratīvie izdevumi. 5

Savukārt, Ministru kabineta 2009.gada 20.janvāra instrukcijā Nr.2 „Kārtība, kādā valsts budžeta iestādes sagatavo un apstiprina valsts budžeta programmu, apakšprogrammu un pasākumu tāmes kārtējam gadam” noteikta kārtība, kādā valsts budžeta iestādes (turpmāk – iestāde) sagatavo un apstiprina valsts budžeta programmu, apakšprogrammu un pasākumu tāmes (turpmāk – tāme) kārtējam gadam un nodrošina to izpildi. Iestāde klasifikācijas kodus un to nosaukumus tāmēs piemēro saskaņā ar normatīvajiem aktiem par budžetu ieņēmumu klasifikāciju (kodu zemākajā detalizācijas pakāpē – piecas zīmes), budžetu izdevumu klasifikāciju atbilstoši ekonomiskajām kategorijām (kodu zemākajā detalizācijas pakāpē – četras zīmes) un budžetu finansēšanas klasifikāciju (likumā par valsts budžetu kārtējam gadam noteiktajā detalizācijas līmenī).

Atbilstoši instrukcijai budžeta izpildītājiem ir tiesības, nemainot likumā par valsts budžetu kārtējam gadam vai Ministru kabinetā apstiprinātās apropriācijas sadalījumu, izdarīt tāmē izmaiņas (mainīt tāmē apstiprināto līdzekļu izlietojumu – novirzīt līdzekļus no viena izdevumu posteņa uz citu), ja šīs izmaiņas:

1) neierobežo iespēju sasniegt programmu un apakšprogrammu rezulta­tīvos rādītājus;

2) nodrošina valsts budžeta līdzekļu efektīvu izlietojumu;

3) nerada valsts sociālās apdrošināšanas obligāto iemaksu, komunālo maksājumu un citus iestādes saistību parādus.

Reprezentācijas, kolektīvo pasākumu un citu administratīvo pasākumu plānošanā valsts budžeta iestāžu vadītāju atbildībā ir izvērtēt izdevumu nepieciešamības pamatojumu, vienlaikus sekojot līdzi arī tam, lai izdevumi būtu samērīgi ar pasākuma veidu, tā nozīmīgumu, un pieejamiem finanšu resursiem.

Valsts budžeta iestādēm izlietojot valsts budžeta līdzekļus, jāievēro kopējais finansēšanas plānos apstiprinātais izdevumu apjoms preču un pakalpojumu samaksai, kā arī vienlaikus jānodrošina racionāls valsts budžeta līdzekļu izlietojums, ievērojot tai skaitā jau iepriekš minētos normatīvos aktus. Valsts budžeta iestādes vadītājs ir atbildīgs par to, lai resursi reprezentācijas, kolektīvo un citu administratīvo pasākumu izdevumu veikšanai, kā arī citu izdevumu veikšanai tiktu izlietoti efektīvi, racionāli un nebūtu nesamērīgi.

Vienlaikus atzīmējam, ka Finanšu ministrija 2012.gada septembrī ir izstrādājusi vadlīnijas ministrijām un citām centrālajām valsts iestādēm administratīvo izdevumu un atbalsta funkciju indikatoru pielietošanai finanšu un budžeta analīzē, kas publicētas Finanšu ministrijas mājas lapā <http://www.fm.gov.lv/lv/sadalas/valsts_budzets/metodika/vadlinijas/> Lai gan atbilstoši šīm vadlīnijām administratīvie izdevumi tiek skatīti plašākā mērogā nekā tikai klasifikācijas 2230 kodā uzskaitāmie izdevumi, tomēr atbilstoši šīm vadlīnijām tiek rekomendēts izvērtēt arī kopējos administratīvos izdevumus (kas ietver tai skaitā reprezentācijas, kolektīvo pasākumu izdevumus) vidēji uz vienu amata vietu. Minētās vadlīnijas ļauj ministrijām sekmīgāk analizēt un sistemātiski pārraudzīt resora administratīvos izdevumus un atbalsta funkciju izdevumus, un nepieciešamības gadījumā pieņemt lēmumus administratīvo izdevumu un atbalsta funkciju izdevumu efektivitātes palielināšanai.

Saistībā ar Valsts kontroles vēstulē minēto, ka regulējums par administratīvajiem izdevumiem būtu īpaši nepieciešams ņemot vērā, ka 2015.gadā Latvijai uzņemoties Eiropas Savienības prezidējošās valsts pienākumus, dažādu administratīvo izdevumu apjoms būtiski palielināsies, vēršam uzmanību, ka Ministru kabinets 2012.gada 24.aprīlī Ministru kabinetā izskatīja un pieņēma zināšanai Latvijas prezidentūras Eiropas Savienības Padomē budžeta veidošanas principus un vadlīnijas <http://www.es2015.lv/lv/gatavosanas-prezidenturai/budzets>, lai nodrošinātu budžeta veidošanas caurskatāmību, kā arī vienotu pieeju prezidentūras budžeta izdevumu aprēķināšanai dažādās valsts institūcijās. Minētajās vadlīnijās skaidri noteikti budžeta izdevumu pozīciju plānošanas principi, tai skaitā administratīvo un reprezentācijas izdevumu ierobežojumi.

*4. Kādu mērķu un uzdevumu realizācijai valsts budžetā tiek paredzēti administratīvie, reprezentācijas un kolektīvo pasākumu organizēšanas izdevumi (pamatojums šādu izdevumu nepieciešamībai)?*

Valsts budžetā administratīvie un reprezentācijas izdevumi paredzēti ministrijām un to padotības iestādēm deleģēto valsts pārvaldes funkciju un uzdevumu realizācijai, lai nodrošinātu tām uzticēto politiku izstrādi, politiku īstenošanas organizēšanu un koordinēšanu attiecīgajās jomās.

Administratīvo izdevumu veikšana ir iestādes darbības nodrošināšanas neatņemama sastāvdaļa. Reprezentācijas izdevumi galvenokārt tiek veikti, ar mērķi paaugstināt valsts budžeta iestādes prestižu, gan sabiedrības, gan iestādes klientu, gan pašu darbinieku vidū, kā arī veikt izglītojušus un informējošus pasākumus konkrētā sabiedrības mērķgrupā. Svarīgi nodrošināt sekmīgu dažādu ar valsts budžeta iestādes darbību saistītu semināru, konferenču, lietišķu tikšanos organizēšanu. Tāpat valsts pārvaldes iestādei jāveic darbības, kas nepieciešamas sabiedrības informēšanai un izglītošanai institūcijas kompetencē esošajos jautājumos, jānodrošina virzība uz labākas prakses pārņemšanu un atvērtību pret sabiedrību, savukārt motivējoši pasākumi darbinieku vidū veido labvēlīgu vidi produktīvai pienākumi izpildei, virzoties uz kopējo mērķi – valsts iestāžu prestiža paaugstināšanu, tādējādi stiprinot iestādes kā darba devēja pozīcijas un izkopjot organizācijas kultūru, kam modernajā sabiedrībā ir arvien pieaugošāka un nozīmīgāka loma organizācijas vadībā un efektīvās darbības nodrošināšanā. Labāko darbinieku apbalvošanai, piemēram ar goda rakstu, ir būtisks morālā novērtējuma aspekts, lai arī turpmāk sekmīgi tiktu sasniegti organizācijas mērķi.

Līdz ar to valsts budžeta iestādēm reprezentācijas izdevumi nodrošina iespēju, tiekoties ar ārvalstu, nevalstisko organizāciju un citiem sadarbības partneriem, atbildēt partneriem ar pieklājības žestu, kā arī prezentēt un reklamēt savu iestādi kā līdzvērtīgu un respektablu sadarbības partneri.

Ministrijas, Valsts kanceleja, Korupcijas novēršanas un apkarošanas birojs, Sabiedrības integrācijas fonds un Pārresoru koordinācijas centrs sagatavoja detalizētu informāciju par 2011., 2012. un 2013.gadā veiktajiem administratīvajiem izdevumiem valsts pamatfunkciju īstenošanai, sniedzot skaidrojumu par īstenotajiem pasākumiem budžeta programmu/ apakšprogrammu griezumā (Pielikums Nr.2).

Administratīvie un reprezentācijas izdevumi, galvenokārt, saistīti ar ārvalstu un iekšzemes delegāciju uzņemšanu un ar to saistītu izdevumu segšanu, atsevišķu amatpersonu uzņemšanu, ministrijas pārstāvju ārvalstu vizītēm, rīkotajiem oficiālajiem pasākumiem, tajā skaitā, ievērojot Valsts protokola prasības. Šie izdevumi ietver suvenīru iegādi, reprezentācijas izdevumus (pildspalvas, mapes ar iestādes logo), tulka pakalpojumu izmantošanu, brokastu, pusdienu, vakariņu, kafijas paužu organizēšanu, autotransporta izmantošanu.

Lielākie reprezentācijas izdevumi paredzēti ministrijām, kuru darbība saistīta ar diplomātiskā protokola jautājumiem. Piemēram, Aizsardzības ministrija savas kompetences ietvaros ir iesaistīta reprezentatīvos un ceremoniālos pasākumos gan ārvalstīs ar aizsardzības atašeju un pārstāvju dalību, gan Latvijā ar Latvijas un ārvalstu dažāda ranga civilo un militāro amatpersonu kā arī sabiedrības piedalīšanos, kas prasa resursu plānošanu un apguvi reprezentācijas izdevumiem, lai sekmīgi nodrošinātu minēto pasākumu realizāciju. Reprezentācijas pasākumi noris gan kolektīvā formātā – NATO, ES u.c. formātos, gan divpusējas sadarbības ietvaros. Papildus laika gaitā dažādu paražu formā ir attīstījušies un arī notiek ne tikai pasākumi ar ārvalstu civilo un militāro amatpersonu iesaisti, bet arī uz Latvijas sabiedrību un Aizsardzības nozares personālu vērsti pasākumi. Kā būtiskākos uz sabiedrību vērstos pasākumus var minēt Lāčplēša dienas un Latvijas armijas dienas svinības, Latvijas Republikas Proklamēšanas dienas 18.novembrī parādi krastmalā un Latvijas Republikas Neatkarības atjaunošanas dienas 4.maijā parādes novados, kā arī dažādu piemiņas vietu apmeklēšanu un uzturēšanu. Savukārt, Aizsardzības resora pasākumu - NBS virsnieku un instruktoru balle, kā arī dažādu vēsturiski militāru notikumu piemiņas ceremoniālu pasākumu organizēšana palīdz veidot NBS personālsastāva apziņu par Latvijas bruņotu spēku vēsturi/tradīcijām un bruņoto spēku vērtībām un to lomu mūsdienu sabiedrībā.

Lai koordinētu Latvijas Republikas valsts institūciju saskaņotu darbību diplomātiskā protokola jautājumos un nodrošināt diplomātiskā protokola ievērošanu, Ārlietu ministrija sadarbībā ar Latvijas Republikas diplomātiskajām un konsulārajām pārstāvniecībām ārvalstīs organizē ārvalstu delegāciju oficiālās vizītes Latvijā, ja minētās delegācijas vada ārvalstu prezidenti, viceprezidenti, premjerministri, vēstnieki, ārlietu ministri un to vietnieki, kā arī organizē starptautisko organizāciju oficiālās vizītes, ja tās vada šo organizāciju vadītāji. Tāpat ārvalstu delegāciju vizītes Latvijā tiek organizētas, ja minētās delegācijas Latvijā uzturas pēc valsts prezidenta, Saeimas priekšsēdētāja, ministru prezidenta vai ārlietu ministra oficiāla ielūguma. Ja minētās Latvijas amatpersonas dodas oficiālās vizītēs uz ārvalstīm, Valsts protokols sadarbībā ar attiecīgajām ārvalstu institūcijām organizē šo amatpersonu vizītes.

Izdevumi paredzēti arī sabiedrisko attiecību īstenošanai (apspriežu, kursu, konferenču un citu pasākumu organizēšanai), informatīvo semināru organizēšanai, publicitātes pasākumiem (veidoti sižeti un apraide TV), ekspertu pakalpojumiem, elektronisko parakstu un laika zīmogu nodrošināšanai, sludinājumiem un līdzjūtībām, preses abonēšanai, ziedu iegādei, vizītkartēm, telpu nomai, darba aizsardzības pakalpojumiem, arhīva pakalpojumiem u.c. pasākumiem.

*5. Kādas izmaiņas 2014.gadā Ministru kabinets ir paredzējis īstenot minēto izdevumu plānošanas un izlietošanas sistēmā?*

Valsts kontroles revīzijā Nr.5.1-2-33/2012 “Par Latvijas Republikas 2012.gada pārskatu par valsts budžeta izpildi un par pašvaldību budžetiem” ir izteikts šāds ieteikums: „*Lai nodrošinātu vienveidīgu izpratni, atbilstošu piemērošanu un darbinieku motivācijas sasaistīšanu ar darba rezultātiem, Finanšu ministrijai izvērtēt un veikt nepieciešamos precizējumus normatīvajos aktos vai nodrošināt skaidrojumu sniegšanu, nosakot kādi pasākumi uzskatāmi par kolektīviem pasākumiem, un saskaņojot Valsts un pašvaldību institūciju amatpersonu un darbinieku atlīdzības likuma un Ministru kabineta noteikumu Nr.1031 „Noteikumi par budžetu izdevumu klasifikāciju atbilstoši ekonomiskajām kategorijām” normas.*”. Minētais ieteikums atbilstoši Finanšu ministrijas 2013.gada 3.oktobra rīkojumam Nr.420 “Par Valsts kontroles revīzijas ieteikumu ieviešanas plānu” šobrīd tiek izvērtēts un tā ieviešanas termiņš ir noteikts līdz 2015.gada 1.martam.

Ar cieņu

Ministru prezidente L.Straujuma

Iesniedzējs:

Finanšu ministrs A.Vilks

29.04.2014. 14:00

2733

Z.Adijāne

67095437, zane.adijane@fm.gov.lv

R.Čablis

t.67095498; raivis.cablis@fm.gov.lv